നിയന്ത്രണംവിട്ട പെട്ടിഓട്ടോ കനാലിലേക്ക് മറിഞ്ഞു ചിറ്റൂര് : തത്തമംഗലം കുറിഞ്ചിറയില് ഇന്നലെ വൈകുന്നേരം ആറരയ്ക്ക് പള്ളിമൊക്കിലേക്ക് പോവുകയായിരുന്ന പെട്ടിഓട്ടോ റോഡിലെ ഗര്ത്തത്തില് ചാടി നിയന്ത്രണംവിട്ട് റോഡിന് ഇടതുവശത്തെ കനാലിലേക്ക് മറിഞ്ഞു. തത്തമംഗലം മേട്ടുവളവ് സ്വദേശി ഹനീഫയുടെ പെട്ടിയോട്ടോയാണ് അപകടത്തില്പ്പെട്ടത്. ഭാഗ്യംകൊണ്ട് വണ്ടി ഓടിച്ചിരുന്ന ഹനീഫയും വണ്ടിയിലുണ്ടായിരുന്ന രമേഷും പരിക്കുകളില്ലാതെ രക്ഷപ്പെട്ടു. റോഡില് വലിയ തോതിലുള്ള ഗര്ത്തം ഉണ്ടായിട്ട് ദിവസങ്ങളേറെയായി. രാത്രികാലങ്ങളില് വെളിച്ചമില്ലാത്തതിനാല് ഇവിടെ ഇരുചക്ര വാഹനങ്ങള് ഉള്പ്പെടെ അപകടത്തില്പ്പെടുന്നത് പതിവാണ്. നഗരസഭയില് നിന്ന് യാതൊരു നടപടിയും ഉണ്ടായിട്ടില്ലെന്ന് നാട്ടുകാര് ആരോപിച്ചു. റോഡിനോട് ചേര്ന്ന് കനാല് ഉള്ളതിനാലും രാത്രികാലങ്ങളില് വെളിച്ചമില്ലാത്തതിനാലും റോഡില് ഉണ്ടാകുന്ന ഗര്ത്തങ്ങള് രാത്രി യാത്രക്കാര്ക്ക് ഭീതി പടര്ത്തുകയാണ്.